# TV3CAT

TV3Cat, que fins al dia 28 de maig del 2009 s'anomenà Televisió de Catalunya Internacional (TVCi), és el canal internacional de la Televisió de Catalunya, pertanyent a la Corporació Catalana de Mitjans Audiovisuals (CCMA). Aquest canal emet per Europa a través del satèl·lit Astra i també per Europa i Amèrica pel satèl·lit Hispasat. TV3cat agrupa programes de TV3, El 33, Canal Super3 i 3/24.
Va començar les emissions el diumenge 10 de setembre de l'any 1995 sota el nom de TVC Satèl·lit. L'1 de maig de 2012 tancà les seves emissions per satèl·lit, i potencià les emissions del canal per internet i a través de les xarxes de televisió per cable i ADSL a Espanya.

## Història

Les emissions per satèl·lit de Televisió de Catalunya varen començar en proves els dies 10 i 11 de setembre de 1995 a través dels satèl·lits de l'empresa Eutelsat per a Europa i Intelsat i Galaxy per Amèrica. La programació estava gravada amb anterioritat i enviada a Londres per tal d'abaratir costos, a excepció dels Telenotícies i el programa Persones Humanes. Després de considerar les proves com a exitoses, el 23 d'abril de 1996 varen començar les emissions de TVC internacional pèl satèl·lit Astra i al desembre del mateix any va començar el canal Galeusca (una unió entre ETB, TVG i TVC per emetre a l'Amèrica llatina), del qual TVC es va separar per emetre el seu propi canal a través d'Hispasat l'11 de setembre de 1998.
Per altra banda, el 15 de setembre de 1997, al mateix temps que Canal Comunitat Valenciana i altres cadenes autonòmiques, varen començar les emissions de TVCSAT, un canal diferent de TVC Internacional pensat per a la seva difusió a través de la plataforma de televisió de pagament Vía Digital, el qual se centrava més en els catalans que vivien a Espanya o com una multidifusió pels que vivien a Catalunya. Aquest canal també es va emetre a la TDT des del 1999, juntament amb TV3 i el Canal 33.
El 21 de juliol de 2003, coincidint amb la fusió entre Vía Digital i Canal Satélite Digital, es varen substituir les emissions de TVCSAT per les de TVCi, cosa que va provocar que el primer deixes d'emetre.
Des del 28 de maig de 2009 va canviar el nom a TV3Cat i l'1 de juny de 2009, TV3Cat va començar a emetre a la TDT a les Illes Balears i Pitiüses, al lloc on emetia el canal internacional (amb 30 minuts de diferència) IBSat+30 (reservat per a un segon canal d'IB3). L'emissió de TV3 Cat a la TDT va substituir l'analògic de TV3 tot i que, amb emissió diferent a la versió internacional, ja que emet algunes pel·lícules estrangeres amb drets restringits, encara que no sempre són les mateixes que les de la versió terrestre catalana. L'1 de maig de 2012 va tancar les seves emissions per satèl·lit, mantenint les emissions a les Balears, per cable, per IPTV i potenciant les emissions per internet.

## Logotips

* Logotip de TVC Satèl·lit entre el 1995 i el 1996.
* Logotip de TVC Internacional entre el 1996 i el 2001.
* Logotip del canal TVCi entre el 2001 i el 2009
* Logotip del canal internacional de Televisió de Catalunya des del 2009
* Logotip del canal TVC SAT des del 1997 fins al 2003.

## Vegeu també

* Televisió de Catalunya

## Referències

* 1 2 Baget, Josep Maria; Herms. «La Diada del Satélite». La Vanguardia. Barcelona: Grupo Godó, 11-09-1995. [Consulta: 7 juliol 2013].
* 1 2 «A partir del 28 de maig TVC Internacional es dirà TV3cat». Televisió de Catalunya, 18-05-2009. Arxivat de l'original el 2009-06-11. [Consulta: 16 febrer 2012].
* ↑ «Com afectarà l'apagada de l'emissió per satèl·lit de TV3?». VilaWeb, 16-02-2012. [Consulta: 16 febrer 2012].
* ↑ «Inici emissions TVC Satèl·lit».
* 1 2 «TV3 tancarà les emissions per satèl·lit l'1 de maig». VilaWeb, 16-02-2012. [Consulta: 16 febrer 2012].
* ↑ Baget, Josep Maria; i Herms. «Jordi Vilajoana substitueix Granados». A: La Nostra. Vint anys de TV3.. Barcelona: Proa, 2003, p. 64.
* ↑ «Les empreses filials de la CCRTV». A: CCRTV Informe anual 2003, 2002, p. 3 [Consulta: 7 juliol 2013].
* 1 2 3 Baget, Josep Maria; i Herms. «Picabaralles digitals». A: La Nostra. Vint anys de TV3.. Barcelona: Proa, 2003, p. 66-67.
* ↑ «TV-3 y ETB cerrarán el canal por satélite Galeusca». El país, 21-08-1998. [Consulta: 7 juliol 2013].
* ↑ VÍA DIGITAL 1997: La televisión personal-YouTube
* ↑ «Televisió de Catalunya. Emissions vía satèl·lit». Televisió de Catalunya. [Consulta: 7 juliol 2013].
* ↑ < «Emissió técnica[sic]». A: CCRTV Informe anual 2001, 2002, p. 22 [Consulta: 7 juliol 2013].
* ↑ «Mor TVC SAT». Digital Catalunya (via archive.org), 21-07-2003. Arxivat de l'original el 2004-09-23. [Consulta: 23 setembre 2004].
* ↑ «TV3 desapareix de les Illes substituïda pel canal internacional». Vilaweb, 01-06-2009. [Consulta: 7 juliol 2013].

## Enllaços externs

* TV3cat